సుమిత్రా ఆనంద్ తనోబా

సుమిత్రా ఆనంద్‌ తనోబా తెలంగాణ రాష్ట్రానికి చెందిన రాజకీయ నాయకురాలు, తెలుగు భాషా పండిట్, విద్యావేత్త. ఆమె 2021, మే 19న తెలంగాణ రాష్ట్ర పబ్లిక్ సర్వీస్ కమీషన్ సభ్యురాలిగా నియమితురాలైంది. ఈ పదవిలో ఆమె ఆరేళ్లపాటు ఉంటుంది. ఆమె 2021 మే 21న బాధ్యతలు చేపట్టింది.

తెలంగాణ రాష్ట్ర పబ్లిక్‌ సర్వీస్‌ కమిషన్‌ సభ్యురాలు సుమిత్ర ఆనంద్‌ తనోబా తన పదవికి 2023 జనవరి 12న రాజీనామా చేస్తూ గవర్నర్‌కు తన రాజీనామా లేఖను పంపింది.

జననం, విద్యాభాస్యం
సుమిత్రా 1970, మే 15న తెలంగాణ రాష్ట్రం, మెదక్ జిల్లా, దుబ్బాక మండలం, ఆరేపల్లి గ్రామంలో విఠాబాయి, మాణిక్‌రావు దంపతులకు జన్మించింది. ఆమె జిల్లా కేంద్రంలోని ప్రాచ్య సాయంత్రం కళాశాలలో డిగ్రీ కోర్సు పూర్తి చేసింది. అనంతరం హైదరాబాద్‌లోని ఆంధ్ర సారస్వత పరిషత్‌లో తెలుగు పండిట్‌ కోర్సు పూర్తి చేసింది.

వృత్తి జీవితం
సుమిత్రానంద్‌ 1998 డీఎస్సీలో తెలుగు ఉపాధ్యాయురాలిగా ఉద్యోగం సంపాదించింది. మెదక్‌ జిల్లా బూర్గుపల్లిలో నాలుగేళ్ల పాటు విధులు నిర్వహించి అంతర్‌జిల్లాల బదిలీల్లో భాగంగా కామారెడ్డి జిల్లాలోని లింగాయపల్లి పాఠశాలకు వచ్చింది. ఆమె ప్రస్తుతం లింగంపేట మండల కేంద్రంలోని బాలికల ఉన్నత పాఠశాలలో ఉపాధ్యాయురాలిగా పనిచేసింది.

ఇతర పదవులు
తెలుగుదేశం ప్రభుత్వం ఆధ్వర్యంలో ఉమ్మడి మెదక్ జిల్లా ఆర్టీఏ సభ్యురాలిగా పనిచేసింది. 
తెలంగాణ టీచర్స్‌ ఫోరం రాష్ట్ర ఉపాధ్యక్షురాలిగా, కామారెడ్డి జిల్లా కన్వీనర్‌గా బాధ్యతలు నిర్వహించింది.
తెలంగాణ జాగృతి ఆవిర్భావం అనంతరం నిజామాబాద్ జిల్లా మహిళా అధ్యక్షురాలిగా పనిచేసింది.
తెలంగాణ భాషావేదిక వ్యవస్థాపక అధ్యక్షురాలు
ఆరె సంక్షేమ సంఘం రాష్ట్ర ఉపాధ్యక్షురాలు
తెలంగాణ రచయితల వేదిక జిల్లా ఉపాధ్యక్షురాలు
తెలంగాణ టీచర్స్‌ ఫెడరేషన్‌ రాష్ట్ర ఉపాధ్యక్షురాలు

ఉద్యమాలు
ఉపాధ్యాయుల సమస్యలపై చేపట్టిన ఉద్యమాల్లో క్రియాశీల పాత్ర పోషించింది.
తెలంగాణ ఉద్యమంలో క్రియాశీలకంగా పాల్గొంది.
సారా వ్యతిరేక ఉద్యమంలో పాల్గొంది.
మహిళలకు జరుగుతున్న అన్యాయాలపై పోరాటాలు చేసింది.

మూలాలు

వర్గం:1970 జననాలు
వర్గం:మెదక్ జిల్లా మహిళలు
వర్గం:మెదక్ జిల్లా రాజకీయ నాయకులు
వర్గం:తెలంగాణ రాష్ట్ర సమితి రాజకీయ నాయకులు